P r e d k l a d a c i a   s p r á v a

Návrh na určenie orgánu zodpovedného za predkladanie ročných súhrnov dostupných auditov a vyhlásení Európskej komisii predkladá na rokovanie vlády Slovenskej republiky minister financií ako iniciatívny návrh.

Podnetom na predloženie materiálu je ustanovenie čl. 42a ods. 1 nariadenia Komisie (ES) č. 478/2007, ktorým sa mení a dopĺňa nariadenie Komisie (ES) č. 2342/2002, ktorým sa ustanovujú podrobné pravidlá na vykonávanie nariadenia Rady (ES) č. 1605/2002 o rozpočtových pravidlách, ktoré sa vzťahujú na všeobecný rozpočet európskch spoločenstiev. V zmysle uvedeného ustanovenia je každý členský štát Európskej únie povinný určiť orgán (tzv. „Designated body“), ktorý podľa ustanovenia čl. 53b ods. 3 nariadenia Rady (ES) č. 1605/2002 vypracováva a predkladá Európskej komisii ročný súhrn dostupných auditov a vyhlásení týkajúcich sa štrukturálnych fondov, Kohézneho fondu, Európskeho fondu pre rybné hospodárstvo a tzv. poľnohospodárskych fondov (Európsky poľnohospodársky záručný fond a Európsky poľnohospodársky fond pre rozvoj vidieka) za každý kalendárny rok.

Určenie orgánu zodpovedného za predkladanie ročných súhrnov dostupných auditov a vyhlásení Európskej komisii bolo prediskutované s Najvyšším kontrolným úradom Slovenskej republiky, ktorý nemá ambíciu túto úlohu vykonávať.  

Návrh na určenie orgánu zodpovedného za predkladanie ročných súhrnov dostupných auditov a vyhlásení Európskej komisii nemá negatívny vplyv na verejné financie, ekonomický a environmentálny vplyv ani vplyv na zamestnanosť a podnikateľské prostredie. Z týchto dôvodov sa doložka vplyvov nevypracováva.